Meer munisipaliteite kry skoon ouditsKimi Makwetu, ouditeur-generaal. Foto: Flickr/GovernmentZA Makwetu het tydens die bekendmaking van die 2014/15 ouditresultate, gesê hierdie syfer skuif op na 72 aangesien die 17 munisipale entiteite met skoon oudits ook in ag geneem word. Hoewel 13% van munisipaliteite agteruit gegaan het in terme van ouditresultate, het 34% stagneer, het Makwetu gesê. Volgens die ouditverslag het die munisipaliteite met negatiewe ouditbevindinge van 30% in 2010/11 tot 11% in 2014/15 verminder. “Ons is bly om te sien munisipaliteite in die rooi word nou ŉ ding van die verlede,” het Makwetu gesê. Hy het gesê die hoogste persentasie munisipaliteite met skoon oudits was in die Wes-Kaap met 73%, gevolg deur Gauteng met 33% en KwaZulu-Natal met 30%. Hy het gesê daar is egter steeds munisipaliteite in die provinsies wat nie na wense presteer nie, spesifiek in die sentraal-Karoo, aan die Wesrand en in die Umkhanyakude-distrik. Die provinsies wat die swakste gevaar het, is Noordwes, Limpopo en die Noord-Kaap. Makwetu het onreëlmatige, ongemagtigde en verkwistende besteding van fondse as een van die grootste bekommernisse bestempel. Onregmatige besteding het op altesaam R14.75 miljard te staan gekom, meestal omdat munisipaliteite nie die regering se goedgekeurde proses vir die verkryging van dienste en goedere volg nie. Die meeste onreëlmatige besteding het in Limpopo, Noordwes, Mpumalanga en in die Oos-Kaap gebeur. Hy het ook gesê 26% van die munisipaliteite was in ŉ besonder swak finansiële posisie teen die einde van 2014/15, met skuld wat meer is as die munisipaliteite se bates. “Daar is ŉ hoë vlak van onsekerheid by sommige munisipaliteite oor hul vermoë om in die toekoms met hul bedrywighede voort te gaan, aangesien hulle in ŉ slegte finansiële situasie is wat vererger word deur die swakheid van interne kontrole,” het hy gesê.